**Шиелі аудандық балалар әуез мектебі**

**Тақырыбы: «Сен мәңгісің –төкпе күйдің тарланы»**

Домбыра сыныбы мұғалімі: Ибадуллаева Фатима

Армысыздар, қадірменді қонақтар, ұстаздар мен оқушылар!

 Бүгінгі **«Тарих мұрасы»** акциясының бағдарламасы аясында

 **«Рухани жаңғыруды»** насихаттау мақсатында өтілетін **«Сен мәңгісің – төкпе күйдің тарланы!** атты кешімізге қош келдіңіздер!

Бүгінгі кешіміздің мақсаты: Рухани жаңғыруды сипаттау және патриоттық сананы ынталандыратын ұлттық құндылықтарды жаңғырту, оқушылардың бойында ұлттық сананы ояту, жас ұрпақтың санасына туған еліне, жеріне деген құрмет, сүйіспеншілік, мақтаныш сезімін ұялату, ұлттық рухты сіңіру. Туған жерге еңбегі сіңген ұлы азаматтардың еңбегімен танысу, үлгі тұту . Ендеше бүгінгі кешіміздің құрметті қонақтары :

Әлшекей күйлерінң бірден – бір шебер орындаушысы әрі насихаттаушысы **күйші Тынысбек Танашұлы Дүйсебеков** ағайымыз және мектебіміздің құрметті ұстазы**, күйші Тұрғанбекова Гүлсім** апайымызды таныстыруға рұхсат етіңіздір.

**1.Күйші Тынысбек Танашұлы Дүйсебеков** ағайымызбен таныстыру үшін, видио ролик түсіріп келген ұстаздарымыз: Бимұрзаева Құралай, Мұсылманқұлова Еңлік, Барлыбаев Дәулетке кезек беріледі.

**2.Мектебіміздің құрметті ұстазы, күйші Тұрғанбекова Гүлсім** апайыызбен таныстыру үшін, видио ролик түсіріп кеген ұстаздарымыз: Сыздықова Алтынай, Үрумова Рахимаға кезек беріледі.

Гүлсім апайымыздың орындауында: Құрманғазының күйі **«Балбырауын»**

**3.Құрманғазы Сағырбайұлы** өмірі, шығармашылы және Әлшекей Бектібайұлы өмірі, шығармашылығы жайлы баяндау үшін ұстазымыз Ибадуллаева Фатима апайға кезек беріледі.

**Құрманғазы Сағырбайұлы** 1823 жылы Бекетай құмында дүниеге келген.

Оның қырық шкірті болған деседі. Құрекеңнің руы Әлке (Қызылқұрт). Әлке Сұлтансиықтың бесінші баласы. Сұлтансиықтың балалары:1.Алаша.2.Байбақты.3.Масқар.4.Тана.5.Қызылқұрт. Қызылқұртың ұраны Жиембай, таңбасы көсеу. Әлкенің ұранына айналған Жиембай батыр Тобаның ұрпағы Олжашы Елбай баласы. Жауынгершілік аласапыранда жорықта жүрген қолбасшы жігіттің қоржынында әр уақытта да қой сүтінен жасалған қызыл құрт болады екен. Біреудің қоржынындағы құртқа көзіңді сүзбе деп әзілдеседі екен сапарға шыққандар.Әлке қолбасшы осылайша Қызылқұрт атанып кетіпті.

Құрманғазы жастайынан халық әндері мен күйлерін тыңдап өсті. Оның әкесі Сағырбайға баласының музыкаға деген қабілеті оншалықты әсер етпейді. Бірақ анасы Алқа Құрманғазының бұл талабына өзгеше көңіл қояды. Жасы оннан асқанда Шағбаланың ауылына әйгілі домбырашы Ұзақ келеді. Жас Құманғазының домбырада күй тартқанын ұнатқан Ұзақ қарт, оған домбыра тарту өнерінен біршама сабақ береді.Бұл кездесу Құрманғазы үшін өмір жолын анықтаудағы маңызы зор оқиға болды. Ол он алты жасынан бастап туған аулынан кетіп, күй тартып, ел аралай бастайды. Өз өнерін одан әрі жетілдіре түседі. Құрманғазы Ұзақ қартпен тағы кездеседі. Онымен бірге ауылдарды аралап, көптеген күй тартыстарға қатыса жүріп, елге атағы шығады.

Құрманғазының ғұмыр кешкен уақыты мейлінше күрделі еді. Бұл кезең патшалық Ресей жүргізген отаршыл саясаттың ең бір қарқын алған, әбден құныққан, шектен шыға басынған кезі болатын.Замана зобалаңы Құрманғазыны да от – жалынымен шарпып бағады.Оның «Түрмеден қашқан», «Кісен ашқан», «Ертен кетем», «Бозқаңғыр», «Пәбескі», «Бозшолақ», «Арба соққан», «Аман бол, шешем, аман бол» сияқты күйлері замна басқа салған зобалаңның бір – бір бекеті сияқты. Ол қатал тағдырдың кез келген талқысына өнерімен жауап беріп, өнерімен белгі қалдырып отырған. Құрманғазы өмірге ғашық күйші. Тіршіліктің нұрлы сәттеріне ол балаша қуанып, қалтқысыз сезімге бөлене алады. Оның «Қызыл қайың», «Ақжелең», «Адай», «Сарыарқа», «Балбырауын», «Серпер», «Назым», «Балқаймақ» , «Қуаныш», «Ақсақ киік» сияқты күйлері өмірге іңкәр жанның жүрек лүпілі сияқты. Бір ұрпақ емес, екі ұрпақ емес, бірнеше ұрпақтың тағдырына ықпал ететін заманалық Қбылыстарға бойлай үңіліп, ой толғау Құрманғазының рухани болмысына тән.Оның «Жігер», «Көбік шашқан», «Кішкентай», «Ақбай» сияқты күйлері өзі ғұмыр кешкен заманның тарихи – әлеуметтік болмысына берілген күйші философтың бағасы. Құрманғазының асқақ рухы бір ғана музыка саласына сиятын құбылыс емес. Мұндай тегеурінді дарынның болмысы біртұтас лттың рухани болмысына айғақ бола алады. Ол өзінің қанатты күйлерімен поэзиядағы Махамбет сияқты ғылымдағы Шоқан сияқты, майдан даласындағы Кенесары сияқты, өршіл рухына қылау түсірмей, замана тауқыметін қайыспай арқалап ғұмыр кешті.

**Әлшекей Бектібайұлы** (1847, қазіргі Қызылорда облысы Жаңақорған ауданында дүниеге келді. Түп – тегі Қоңырат тайпасының ішіндегі Киікші руынан тараған. Әлшекейдің атасы Сиқымбай өз заманында елге сыйлы кісі болған, әкесі Бектібай да сөзі өткір, адал сөйлеп жұртқа жаққан адам болыпты. Әлшекейдің нағашы атасы Қаратау мен Сыр елі, Созақ пен Түркістанға белгілі қобызшы. Рүстем атасы Әлшекейді жастайынан сыбызғы мен қобызға баулиды. Алайда, жас баланың ықыласы домбыраға ауады. Бірде Әлшекей елге Тәттімбет пен Аққыз күйлерін нақышына келтіре орындап жұрген Бөпе күйшіні арнайы іздеп, Шиелі базарына барады. Көпшілікті баурап алған Бөпе күйші күйлерді бірінен соң бірін тартады. Бір кезде Әлшекейдің күйдің қағысы мен арихына зейін қойып, тыңдап отырғанын көрген Бөпе күйші оған ерекше разы болады. Осыдан соң Бөпе күй кезегін Әлшекейге ұсынады. Әлшекей жаңа ғана Бөпе күйшінің тартқан күйлерін қайта өзіне тартып беріп, елді таң – тамаша қалдырады. Сонда қарт күйші жас жігітке ақ батасын беріп тұрып: «Бақ ауып та қонады, ауып та қонады деген – осы. Бақ менен ауып, мына саған қонғалы тұр екен. Осы жасқа келгенше Қыр мен Сырды аралап жүріп, сен сияқты дарынды жасты бірінші кездестіруім», - деген ақыл кеңесін айтып, ақ жол тілейді. Бірде Әлшекей күйші мұрасын жалғастыратын баласына: «Дәнежан, ұғып ал, үйреніп ал. Бұл домбыра қазірден бастап сенекі. Бұны жидеден өзім жасаған едім, туған жердің көзі ғой, бұдан былай сен тартасың. Қадір тұтып, қастерлеп ұста, құлыным» деп домбырасын баласына ұсынады. Осыдан кейін Дәнебек әке күйлерін үйреніп, насихаттаушылардың бірі болды. Дәнебектен кейін оның баласы Жидебай ата жолын жалғастыруды қолға алады. Ал, қазірде Әлшекей күйлерінің елге жеткізуші, насихаттаушы ретінде күйшінің жиен немересі Тынысбек Дүйсебеков еңбек етуде. Әлшекейдің 100 – ге тарта күйі бар. Бүгінде күйшінің «Тоқырау», «Нарсоққан», «Егес», «Терісқақпай», «Толқын», «Аққу кеткен», «Тепеңкөк», «Отарба», «Бәйге», «Тай қуу», «Төтемен тартыс», «Айрауықтың ащысы» көпшілікке кеңінен таныс. Кейінгі жас жеткіншектерге Әлшекей күйлерін насихаттау мақсатында, күйшінің атында әр түрлі сайыстар өткізіліп тұрады. Сондай байқаулардың біріне: Әлшекейдің 167 жылдығына арналған «Әуезді күйдің құдіреті» атты байқауда мектебіміздің мұғалімі Мұсылманқұл Еңлік Тынысбек Дүйсебеков атындағы номинация иегері болды.

Ал, енді құрметті қонағымыз Әлшекей күйлерінің насихаттаушысы Тынысбек Дүйсебеков ағайдан қонақ кәде сұраймыз, Тынысбек ағай кезек өзіңізде.

**Кешіміздің екінші бөлімі**

Күйші, Әлшекей күйлерінің орындаушысы Тынысбек Дүйсебеков ағайымыздың орындауында Әлшекей күйлері: «Толқын», «Отарба», «Егес».

 **Құрманғазы баба Сағырбайұлының 200 жылдығына, Әлшекей Бектібайұлының 170 жылдығына** арналған лекция концертімізге қош келдіңіздер!

1-ші жүргізуші:

Өн бойыңа бал әуен таратылып,

Лаулап, сөніп бал сезім – жаңа тұнып.

Көрінгенде табиғат анаңдай боп,

Өзің қайта туғандай жаратылып.

2 –ші жүргізуші:

Жеткізетін сезімге жарық қайсы,

Көзді жұмшы, көңілмен барып қайтшы.

Қанат етіп күйшінің саусақтарын

Құрекең боп Әлемді шолып қайтшы.

1 – ші жүргізуші:

Құрманғазы жайлы орыстың этнограф ғалымы Н. Савичев былай деп жазған: «Сағырбаев - музыкаға қабілеттілігі жағынан сирек кездесетін тұлға. Европаша білім алса, ол музыка әлемінде ең жарық жұлдыздың өзі болған болар еді.»

ІІ – жүргізуші:

Құрманғазы Қазақстанның музыка мәдениетінде айрықша орын алады. Егер сіз қазақ даласының тынысы мен жүрек соғысын, шексіз өлкедегі алып – қашпа жел әнін білгіңіз келсе, ат тұяғының дүбірінен қуаныш тасқынын сезгіңіз келсе, қазақ халқының рухани күшінің биіктігін, мықтылығын танығыңыз келсе, онда Құрманғазы күйлерін тыңдаңыз.

І – жүргізуші:

Құрманғазы Адайдың бір қызымен күй тартысып, сондағы Адай қызына шығарған күйі – **«Адай»** күйі. Күйші – рудың өр көкіректігін негіз етіп алып, патшаның да, хандардың да қаһарына қарсы тұрған халықтың сарқылмас күшін суреттеген.

ІІ –жүргізуші:

Исатай боп ел мұын бастан кешкен,

Сатқындықты көп көріп қастан, достан.

Тек сонан соң болмысың буырқанар,

«Адай» болып сапырып, астан – кестен.

**1.**Назарларыңызға Құрманғазының күйі **«Адайды»** ұсынамыз.

І –жүргізуші:

Орындайтын: мұғалімдерден құрылған «Сырлы саз» ансамбілі.

Қарсы алыңыздар!

ІІ –жүргізуші:

Қоңыраттың құйысқансыз деген бір ауылында жесір дауы болыпты. Дауды Нұржан деген қыңыр би теріс шешеді. Жазықсыз жапа шеккен жесірдің көз жасы елдің сай сүйегін сырқыратады. Сол дауды көзімен көріп, әділетсіз биге налыған Әлшекей топ алдына шығып, ащы ызалы шертіске басады. Сонда әлгі би тұрып:

- Бұрауың теріс, шертісің қисық екен, - дейді. Әлшекей оған:

- Иә, би қисық болғанда, күй қалайша түзу болушы еді, - деп жауап береді.

**2**.Әлшекейдің күйі **«Терісқақпай**» орындайтын «Сырлы саз» ансамбілі.

**«Сарыарқа»** күйі ұлттық өнерімізді әлемге танытқан, бұл күй ұлы күйшінің туған жеріне, қазақтың кең даласына деген махаббатынан туған туынды. Қуғын – сүргінге ұшырап жүрген шағында жазылған, Құрманғазының «Сарыарқасы» бүкіл қазақ халқының еркіндікке, азаттыққа деген құлшынысының көрінісі.

І –жүргізуші:

Бір күйі бар дәл қазақ баласындай,

Бір күй мақтар ұлдарын шаласынбай.

Бір күйлері шалқыса «Көбік шашып,

«Сары Арқасы» қазақтың даласындай.

**3.«Сарыарқа»** күйі орындайтын: домбырашы мұғалім Барлыбаев Дәулет.

ІІ –жүгізуші:

**4.**Күйші Әлшекей Бектібайұлының 167 жылдығына арналған «Әуезді күйдің құдіреті» атты байқаудың Тынысбек Дүйсебеков атындағы номинация иегері Мұсылманқұл Еңліктің орындауында Әлшекейдің күйі **«Тоқтаған»**

ІІ – жүргізуші:

 Құрманғазы Жем бойынан қайтып келе жатып бір қараша үйге түседі.

Құрманғазы үйге кіргенде бір бойжеткен қыз ибамен сәлемдеседі. Күйші алыстан келе жатқан жолаушы екенін, қатты шөлдегенін айтады. Қыз жалма –жан шай қойып, шайы қайнағанша далады жүрген інгенді сауады. Інген сүтін құйып қыздың берген шайы Құрманғазыға аса ұнайды. Әбден өзіне – өзі келгесін Құрманғазы қолына домбырасын алып күй шертеді. Күйін аяқтап, «Сіздің берген шайыңыз әншейін шай емес, маған балқаймақтай болды. Осы күйімді сізге арнадым, күйдің атын «Балқаймақ» қойдым» ,- дейді.

І – жүргізуші:

Өкпеле, не тілде,

Болады жан қилы.

 Күрең шай бетінде,

 Балқаймақ қалқиды.

**5.«Балқаймақ»** орындайтын : Пейсенова Нигара оқушылар ансамбілімен.

І – жүргізуші:

Торы атты ерттеп, жолға жиналған Құрманғазы үйден шығар алдында домбырасын қолына алып, қадірлі анасына қоштасып бір күй тартты. Шығарып салуға жиналған достары күйдің атын сұрамай – ақ білді. Өйткені бұл күйдің басындағы бірінші бастамасының өзі «Аман бол, шешем, аман бол!» деп сөйлеп тұр еді.

**6.«Аман бол, шешем, аман бол»** орындайтын: Қыдырова Алина мұғалімі : Сыздықова Күлшат

ІІ – жүргізуші:

- Cырым батыр қсында бес жігіті бар Хиуа ханына барыпты. Хан үлкен тойда отыр екен, жігіттерімен үстіне келген Сырымды хһан салқын қабылдайды.

Той қыза келе, ат шабыс, аударыспақ, көкпар сияқты ойын түрлері басталады. Бұған Сырым бастаған жігіттер де қатысып, барлық бәйгені жеңіп алады. Алғашында менменсіп, жөнді амандаспаған хан Сырымдардың күшін көріп, бір жағынан сескенсе де іштей разы болыпты. Сонда хан:

-- Е! Сырым, сенің мынау жаныңа ергендер өзің сияқты өңшең батыр, шетінен қызыл қайың бір серпер, қабырғасы қайысып қанша майысса да сынбайтын серпінді, күшті жігіттер екен, - депті.

Осы аңызды естіген Құрманғазы «Шіркін жігіттің бәрі солардай серпінді мықты болса» деп, «Қызыл қайың серпер» күйін тартыпты. Бұл күйде атына сай екпінділік, серпінділік : жігерлі орындалады.

**7.«Қызыл қайың серпер»** орындайтын: Ғалымжанқызы Арайлым, мұғалімі: Пармышева Алия.

І – жүргізуші:

Түрмеде отырған Құрманғазының орыс досы Лавочкиннің анасының әкеліп берген болат арасымен кісендерін кесіп, қашуға дайындалады, сол кезде күй шертеді, сол күйдің аты «Түрмеден қашқан» . Досы екеуі түрмеден қашып кетеді.

**8.«Түрмеден қашқан»** орындайтын: Турманова Маржан, мұғалімі: Пармышева Алия.

ІІ – жүргізуші:

Құрманғазы Төремұрат, Нарынбай нағашыларының аулында жүріп киік атуға шыққанда үшінші киікке оқталарда Құрманғазы: «Киіктің қай жерінен тигізейін?» - деп сұрапты дейді. Сонда батырдың жолдастарының біреуі осы тигізе қояр дейсің бе дегендей: «Аяғынан» дей салыпты. Сонда Құрманғазы киіктің артқы аяғынан тигізіп, киік үш аяқтап қаша жөнелсе керек. Сол оқиғадан туған күйін, сол киіктей жаралыларға арнадым бұл күйімді. Аты «Ақсақ киік» болсын депті дейді.

**9.«Ақсақ киік»** орындайтын:Файзулла Асылжан, мұғалімі: Ғалымжан Ерімшеев.

І –жүргізуші:

«Машина» күйі Құрманғазының зерек алғырлығын, дарындылығын ашатын күйлердің бірі. Алғаш рет Омбыға келіп, тар көшелердегі ығы – жығы адамдарды, көліктердің қозғалысын, жалпы үлкен қаланың өмірін көрген сазгер, алған әсерін өз шығармасында бейнелейді.

**10.«Машина»** орындайтын: Жүсіп Нұрасыл, мұғалімі: Маймақова Күлзат.

ІІ – жүргізуші:

«Кісен ашқан» -күйі адамның қиналғанын суреттейтін философиялық күй. Бұл күйде өмірде арпалысқан күйшінің жан –жарасы толғанады. Құрманғазы «Сайдың бойына келіп, кісенімді алып отырғанмын, жараның аузы ашылып, түні бойы ауырып, ұйқы бермеді, жүруге де мүмкіншілік болмады. Сол сәтте осы ойыма оралып еді , күйдің аты «Кісен ашқан» болсын дейді.

**11.«Кісен ашқан»** орындайтын: Абай Бағдәулет, мұғалімі: Сыздықова Алтынай.

І – жүргізуші:

Күндердің күнінде Әубәкір Құрманғазыны ұстатып айдатады. Күйшіні Саратовқа дейін жай арбаға мінгізіп алып келеді. Арбаға жеккен Бозшолақтың еріксіз жағдайын тақырып етіп алып, Құрманғазы күй шығарады. Күйдің аты «Бозшолақ атты боқ дүние» болады. Кейін күй «Бозшолақ» атанып кетеді.

**12.«Бозшолақ»** орындайтын: Үрімова Рахиманың оқушысы:

ІІ –жүргізуші:

Қайдағы Адай Таздың арын арлап,

Сен жүрген бір «Бозқаңғыр» біздің елде...

Деп, айтақтаған әлде біреулердің сөзіне ерген, Шөкен қыздың сөзі мұнша ауыр тигені деп, осы оқиғаға байланысты шыққын күй.

**13.«Бозқаңғыр»** орындайтын Сейілханов Жанболат, мұғалімі: Ибадуллаева Фатима.

І – жүргізуші:

Құрманғазы қалмақтың батыры Саранжаппен түрмеде кездесіп, екеуі бірге қашып құтылады. Сол бір тар жол тайғақ кешуде кездескен досына арнап, Құрманғазы шығарған күй болса керек.

**14.«Саранжап»** орындайтын : Оқушылар ансамбілі, жетекшісі: Жунаева Гүлнар.

ІІ – жүргізуші:

«Балбырауын» халықтың сүйіп орындайтын, елге кең таралған күйлерінің бірі. Бұл ырғақты биге икемді келетін күй, ауыл жастарының ойындарына, билеріне арналған.

**15.«Балбырауын»** орындайтын: оқушылар ансамбілі.

**Қорытынды.**

Құрманғазы күйлерінен бойына қуат алып, жанына медет, үмітіне тірек тапты. Сөйтіп, домбыраның қос ішегінен шыққан, үн ұлан - ғайыр сарынға, азаттық гимніне айналды. Кешегі кеңес заманында да іштегі арманын сөзбен жеткіге алмаған зиялы азаматтарымыздың ұлы баба күйлерін әспеттеп, оркестрге салып, үнінің барынша алысқа жетуіне жағдай жасауының бір сыры осында жатыр. «Сарыарқа» мен «Балбырауынды», «Кісен ашқанды» үзбей тыңдаған ұрпақтың өр рухын бойына сіңіріп өспеуі мүмкін емес еді. Сол рух, міне бүгін бізді егеменді елімізді, дербес мемлекетімізді қайта қалпына келтруге жеткізіп отыр.

Шынайы өмір туындысының қадір - қасиеті уақыт өткен сайын бедерлене түсетіні белгілі. Тарихи тұлғаның туған халқы мен адамзат өркениеті алдында сіңірген еңбегі де солай – ғасырдан ғасыр озған сайын өркештене түседі. Ал, тағдырдың ең бір қиын бұралаңдарында халқының бойына қуат берген, жігерін жанумен болған Құрманғазы күйлері келер ғасырлардағы толқын – толқын талай ұрпаққа ата – бабаларының мұңы мен шерін, арманы мен рухын ұмыттырмай, үнемі құлағына құюмен болары анық. Жер бетінде Қазақ елі тұрғанда, осынау мәңгілік сарын да еш уақытта үзілмейді.

Құрметті қонақтар, мұғалімдер және оқушылар бүгінгі лекция концертіміз осымен өз мәресіне жетті. Көңіл қойып тыңдағандарыңызға көп – көп рахмет.

Қош сау болыңыздар!